Την αποφυλάκιση του Τανέρ Κιλίτς, του επίτιμου προέδρου της Διεθνούς Αμνηστίας Τουρκίας, αποφάσισε τουρκικό δικαστήριο, όπως ανακοίνωσε σήμερα η οργάνωση προάσπισης των ανθρωπίνων δικαιωμάτων.

Ο Κιλίτς, ο οποίος παρέμεινε στη φυλακή για έναν χρόνο, κατηγορείτο ότι παρείχε στήριξη στον Φετουλάχ Γκιουλέν, τον ιεροκήρυκα τον οποίο η Άγκυρα θεωρεί ως ενορχηστρωτή της απόπειρας πραξικοπήματος του Ιουλίου του 2016.

«Υπέροχα νέα: Το δικαστήριο της Κωνσταντινούπολης απεφάνθη υπέρ της αποφυλάκισης του επίτιμου προέδρου της Amnesty Turkey Τανέρ Κιλίτς. Αναμένουμε έως το βράδυ την αποφυλάκισή του. Τότε θα ξεκινήσουν οι πανηγυρισμοί» έγραψε στο Twitter ο Άντριου Γκάρντνερ της Αμνηστίας. Αργότερα ο ίδιος ανήρτησε στο Twitter φωτογραφία του Κιλίτς να αγκαλιάζει την οικογένειά του έξω από τις φυλακές με το μήνυμα: «Ο Τανέρ είναι πραγματικά ελεύθερος».

Πηγές: ΑΜΠΕ, Reuters